cyanic-selkie/wikianc huggingface dataset:
Katawa Shoujo
Alkuperä ja kehittäminen
Seuraavien kuukausien aikana pelille luotiin kehitysfoorumeita, ja anonyymit 4chanin käyttäjät keskustelivat ideoistaan, kirjoittivat näytetekstejä ja piirsivät kuvia. Eri käyttäjät halusivat kuitenkin viedä peliprojektia aivan eri suuntiin. Osa halusi helliä rakkaustarinoita, kun taas toiset halusivat peliin paljon eroottista ja seksuaalista materiaalia. Muutaman kuukauden kuluttua, kun alkuinnostus alkoi hiipua, pelin aktiivisimmat kehittäjät järjestäytyivät ryhmäksi ja alkoivat työstää peliä nimellä Four Leaf Studios, mikä on viittaus ryhmän ja pelin taustaan 4chanilla. Four Leaf Studiosin muodostamisen jälkeen pelin kehittäminen käynnistyi toden teolla kesällä 2007.
Peliä kehittänyt Four Leaf Studiosin ryhmä oli kansainvälinen. Työryhmän kokoonpano vaihteli jonkin verran pelin kehittämisen aikana, mutta pelin pääkäsikirjoittajaksi valitun suomalaisen Auran lisäksi ydinryhmään kuului jäseniä Saksasta, Italiasta, Yhdysvalloista, Kanadasta, Australiasta, Filippiineiltä ja Indonesiasta. Kaikki olivat ensikertalaisia visual novel -pelien tekemisessä. Pelin jokaisen tytön tarinasta annettiin päävastuu yhdestä käsikirjoittajasta ja taiteilijasta koostuvalle parille, joka määritteli oman hahmonsa tarinan juonenkäänteet. Tämä auttoi myös luomaan hahmoille omanlaisensa puhetavat ja maneerit, sillä yksi käsikirjoittaja oli pääosin vastuussa yhdestä hahmosta. Pelihahmojen ydinpiirteet oli päätetty jo ennen Four Leaf Studiosin muodostamista, mutta kukin kirjoittaja-taiteilijapari hioi vielä oman hahmonsa yksityiskohtia ja tarkempia luonteenpiirteitä. Visuaalisen ilmeen yhdenmukaistamiseksi pelin jokaista kuvaa työsti useampi kuin yksi taiteilija.
Katawa Shoujo jäi Four Leaf Studiosin ainoaksi projektiksi, sillä pelin julkaisun jälkeen ryhmä ilmoitti, ettei aio tehdä yhdessä enää toista peliä.
Julkaisu ja jakelu
Four Leaf Studios julkaisi 29. huhtikuuta 2009 pelistä demoversion, joka sisälsi ensimmäisen näytöksen. Demoversioon tuli myöhemmin useita päivityksiä, joiden mukana tuli myös uusia käännöksiä pelistä. Viides versio sisälsi englannin lisäksi saksan-, ranskan-, unkarin-, italian-, japanin-, venäjän- ja kiinankieliset (yksinkertaistettu ja perinteinen) käännökset. Katawa Shoujon englanninkielinen täysversio julkaistiin 4. tammikuuta 2012.
Katawa Shoujon ranskankielinen täysversio julkaistiin pelin ensimmäisen päivityksen yhteydessä 8. heinäkuuta 2013. Seuraavassa päivityksessä 28. heinäkuuta 2014 peliin lisättiin espanjankielinen käännös. Japaninkielinen käännös julkaistiin 1. huhtikuuta 2015. Four Leaf Studios lopetti pelin tukemisen 6. kesäkuuta 2015 julkaistun viimeisen päivityksen myötä. Samassa yhteydessä Four Leaf Studios julkaisi pelin englanninkieliset tekstitiedostot ja kääntämisohjeet fanikäännösten mahdollistamiseksi.
Katawa Shoujon täysversio ja pelkän ensimmäisen näytöksen sisältävä demoversio ovat saatavilla Windowsille, Mac OS:lle ja Linuxille. Ne sekä pelin ääniraita ovat ladattavissa ilmaiseksi pelin kotisivuilta. Digitaalisen latauksen lisäksi pelistä on tehty rajoitettu määrä fyysisiä kopioita ranskan- ja japaninkielisten käännösten julkaisun yhteydessä.
Juoni
pienoiskuva|Peli koostuu visuaaliselle novellille tyypillisesti tekstistä ja hahmojen sprite-grafiikoista. Tässä kohtauksessa mukana ovat (vasemmalta oikealle) Lilly, Misha ja Shizune. pienoiskuva|Tietyissä tarinan kohdissa pelaaja voi tehdä valintoja, jotka vaikuttavat tarinan kulkuun. Taustalla pelin hahmoista Hanako.
Pelin tarina sijoittuu nykypäivän Japanissa sijaitsevaan kuvitteelliseen Yamakun high schooliin, joka on tarkoitettu vammautuneille opiskelijoille. Se seuraa Hisao Nakaita, jonka tavallinen elämä muuttuu, kun pitkään havaitsematta ollut synnynnäinen sydänvika aiheuttaa hänelle sydänkohtauksen. Pitkän sairaalajakson jälkeen hänen on siirryttävä Yamakuun, joka tarjoaa koulutusta ja terveydenhuoltoa erilaisista vammoista kärsiville opiskelijoille. Tarinan edetessä Hisaon on kohdattava vammansa ja sopeuduttava uuteen elämäänsä.
Pelin tarina koostuu neljästä näytöksestä. Ensimmäisessä näytöksessä tehtyjen valintojen perusteella Hisao viettää koulussa järjestettävän festivaalin seuranaan yksi viidestä tytöstä. Tämän jälkeen tarina haarautuu ja keskittyy tähän tyttöön. Loput kolme näytöstä seuraavat, kuinka Hisaon ja ensimmäisessä näytöksessä valitun tytön suhde syvenee ja kehittyy mahdollisesti romanttiseksi. Tarinapolut voivat pelaajan tekemien valintojen perusteella päättyä joko positiivisesti, negatiivisesti tai neutraalisti.
Negatiivisissa lopetuksissa Hisaon ja pelaajan valitseman tytön välinen suhde päättyy myrskyisästi tai sellaisessa tilanteessa, ettei suhteen pelastaminen vaikuta mahdolliselta. Neutraaleissa lopetuksissa suhde ei pääty niinkään huonosti, vaan epämääräiseen erilleen ajautumiseen. Positiivisissa lopetuksissa Hisao oppii ymmärtämään suhteensa tyttöön paremmin, ja ne päättyvät positiivisiin tulevaisuudennäkymiin. Kaikki lopetukset kahta negatiivista lopetusta lukuun ottamatta tapahtuvat tarinan neljännessä näytöksessä. Pelaajan on valinnoistaan riippuen mahdollista saada myös ensimmäisen näytöksen lopussa negatiivinen lopetus, jossa Hisao ei valitse yhtäkään tytöistä, vaan viettää festivaalin koulun katolla Kenjin kanssa juoden viskiä. Kohtaus päättyy siihen, että Hisao putoaa katolta ja kuolee.
Päähahmot
pienoiskuva|[[Cosplay-harrastajia pukeutuneena Katawa Shoujon hahmoiksi, vasemmalta oikealle Hanako, Lilly, Misha ja Shizune.]] Hisao Nakai (中井 久夫, Nakai Hisao)
Emi Ibarazaki (茨崎 笑美, Ibarazaki Emi)
Lilly Satou (砂藤 リリー, Satō Rirī)
Rin Tezuka (手塚 琳, Tezuka Rin)
Shizune Hakamichi (羽加道 静音, Hakamichi Shizune)
Shiina Mikado (御門 椎名, Mikado Shiina)
Kenji Setou (瀬藤 健二, Setō Kenji)
Vastaanotto
Katawa Shoujo sai ristiriitaisen vastaanoton. Pelin nimi ”Katawa Shoujo” tarkoittaa sananmukaisesti rampaa tai vammaista tyttöä, ja se onkin jakanut mielipiteitä. Vaikka pelin lähtökohtaa on kutsuttu ”kieroutuneeksi ja kurjaksi”, itse pelin on sanottu olevan ”hyvin tuotettu”, ja kokonaisuutena pelin on sanottu erottuvan laadullaan jopa kaupallisten julkaisujen joukossa. Vammaisuuden käsittelyä aiheena on kehuttu rehelliseksi ja kunnioittavaksi.
Rock Paper Shotgun -pelisivusto kehui arviossaan pelin hahmojen moniulotteisuutta ja sitä, kuinka siinä tutkaillaan vammasta kärsivien hahmojen ihmissuhteiden haasteita ja ongelmia. Sen sijaan pelin eroottisia kohtauksia sanottiin kiusallisiksi ja piirrosjäljeltään muuta peliä huonommiksi, ja tarinaa huonoksi ja liian yksityiskohtaiseksi. Kotakun Richard Eisenbeis kuvaili peliä koskettavaksi ja totesi sen käsittelevän arkaa aihetta suoraan, mutta kunnioituksella. Hän kehui sitä, kuinka pelin hahmot ovat inhimillisiä, eivätkä heidän vammansa määritä heitä. Kaikkiaan hän sanoi Katawa Shoujon olevan paras visual novel, jota on koskaan pelannut. Otaku USA -lehden Dave Riley puolestaan sanoi arviossaan pelin hahmojen ja proosan olevan huonoa ja ennalta-arvattavaa, vaikka kehuikin pelin lähtötilannetta mielenkiintoiseksi.
Metacritic-sivuston keräämissä käyttäjäarvioissa Katawa Shoujo on saanut keskimäärin 8,8 pistettä kymmenestä.
Ääniraita
Katawa Shoujon musiikin ovat säveltäneet NicolArmarfi ja Blue123. Pelin ääniraita julkaistiin 20. tammikuuta 2012 digitaalisena latauksena nimellä Katawa Shoujo Enigmatic Box of Sound. Pelin ranskankielisen käännöksen yhteydessä julkaistiin 8. heinäkuuta 2013 kappaleesta ”Red Velvet” uusi versio, jolla on mukana saksofonisti Japes.
Tekijät
Lähde:
NHL-kausi 1948–1949
NHL-kausi 1948–1949 oli National Hockey Leaguen historian 32. kausi. Sen aikana kuusi NHL-joukkuetta pelasi kukin 60 runkosarjaottelua. Stanley Cupin voitti Toronto Maple Leafs, joka kukisti finaalisarjassa Detroit Red Wingsin otteluvoitoin 4–0. Kyseessä oli Toronton kolmas peräkkäinen mestaruus. Samat joukkueet olivat kohdanneet myös edellisen vuoden Stanley Cup -finaaleissa.
Hart Trophy annettiin Detroit Red Wingsia edustaneelle Sid Abelille. Abel voitti myös maalitilaston 28 osumallaan. Parhaalle tulokkaalle myönnettävän Calder Memorial Trophyn sai puolestaan New York Rangersin Pentti Lund, joka teki kauden aikana 14 maalia ja antoi 16 maaliin johtanutta syöttöä ja keräsi siis kaikkiaan 30 tehopistettä.
Runkosarjan pistepörssin ja Art Ross Trophyn voitti Chicago Black Hawksia edustanut Roy Conacher. Conacher keräsi 60 ottelussa yhteensä 68 tehopistettä, joista 26 oli maaleja ja 42 syöttöpisteitä. Pudotuspelien pistepörssin voittaja oli Detroit Red Wingsin Gordie Howe. Hän teki 11 pudotuspeliottelussa 11 tehopistettä, joista 8 oli maaleja ja 3 maaliin johtaneita syöttöjä.
Runkosarja
''Lyhenteiden selitys: O = pelatut ottelut, V = voitot, H = häviöt, T = tasapelit, Pist. = pisteet, + = tehdyt maalit, − = päästetyt maalit. Pudotuspeleihin päässeet joukkueet on lihavoitu.''
Runkosarjan pistepörssi
''Lyhenteiden selitys: O = pelatut ottelut, M = maalit, S = syötöt, Pist. = pisteet, RM = rangaistusminuutit''
Pudotuspelien pistepörssi
''Lyhenteiden selitys: O = pelatut ottelut, M = maalit, S = syötöt, Pist. = pisteet, RM = rangaistusminuutit''
Crazy People’s Right to Speak
Crazy People’s Right to Speak on Kajagoogoon yhtyenimellä Kaja julkaistu kolmas studioalbumi. Albumi julkaistiin 1985. Yhtye oli lyhentänyt nimensä halutessaan irti aikaisemmasta varhaisteinien purukumipop- imagosta. Yhtye oli supistunut trioksi rumpali Jez Stroden erottua. Kaja/Kajagoogoo hajosi pian albumin ilmestymisen jälkeen. Albumilta julkaistiin singleksi vain "Shouldn’t Do That."
Billy Blanks
Billy Wayne Blanks (s. 1. syyskuuta 1955 Erie, Pennsylvania) on yhdysvaltalainen näyttelijä, fitness ohjaaja ja entinen karateka. Hänet tunnetaan 1990-luvun kamppailuelokuvista, sekä Tae Bo kunto-ohjelman luojana. Blanksillä on 8. danin musta vyö taekwondossa.
Crazy People’s Right to Speak
Kappaleet
Kaikki kappaleet säveltäneet Steve Askew, Nick Beggs ja Stuart Neale, sekä sanoittanut Nick Beggs.
Plutoniumtrifluoridi
Plutoniumtrifluoridi eli plutonium(III)fluoridi (molekyylikaava PuF3) on plutoniumin fluoridi. Se muodostaa violetteja kiteitä. Sen kiderakenne on monimutkainen prisman kaltainen rakenne. Plutoniumtrifluoridia voidaan käyttää metallisen plutoniumin valmistukseen.
Valmistus ja käyttö
Plutoniumtrifluoridia voidaan valmistaa plutoniumdioksidista PuO2 600 °C lämpötilassa reaktiolla:
Kuivattua PuF3 voidaan kuumentaa hapessa tuottaen seosta jossa on plutoniumdioksidia ja plutoniumtetrafluoridia PuF4, josta kalsiumilla pelkistämällä saadaan 95–97% saanto plutonium metallia.
Ibrahim Mohamed Solih
pienoiskuva|Ibrahim Mohamed Solih vuonna 2018. Ibrahim Mohamed Solih (s. 4. toukokuuta 1964) on malediivilainen poliitikko, joka on toiminut marraskuusta 2018 lähtien Malediivien presidenttinä.
Uusapostolinen kirkko
Uusapostolinen kirkko (saks. Neuapostolische Kirche, engl. New Apostolic Church) on kristinuskon protestanttiseen päähaaraan kuuluva kirkko. Tyypillistä kirkon uskontulkinnalle on lopun aikojen korostaminen. Uusapostolinen kirkko katsoo olevansa Jumalan lopun aikoina kokoama morsiusseurakunta, jonka Jeesus Kristus ottaa omakseen tullessaan maan päälle toisessa tulemisessaan. Kirkko katsoo itsellään olevan pätevän apostolinviran. Tähän apostolinvirkaan kuuluu sama valtuutus kuin minkä Jeesus Kristus antoi apostoleilleen toimiessaan maan päällä. Uusapostolisen kirkon käsityksen mukaan Jeesuksen perustama kirkko lankesi pois hänen opetuksestaan, minkä takia myös apostolinvirka katosi maan päältä. Kirkon käsityksen mukaan kristillisyyden olemukseen välttämättä kuuluva apostolinvirka on kuitenkin palautettu näin viimeisinä päivinä. Koska uusapostolinen kirkko katsoo vain itsellään olevan pätevän apostolinviran, se katsoo, että vain sen piirissä on mahdollisuus saada pelastukseen kuuluvat toimitukset.
Uusapostoliseen kirkkoon kuuluu nykyään noin 11,2 miljoonaa jäsentä, joista noin puolet Afrikassa. Kirkon päämaja toimii Zürichissä, Sveitsissä. Suomessa kirkko on toiminut vuodesta 1977.
Taustana katolis-apostolinen kirkko
Uusapostolinen kirkko on syntynyt jatkumona 1830-luvulla Isossa-Britanniassa syntyneeseen katolis-apostoliselle kirkolle, jota kutsuttiin liikkeen johtohahmon Edward Irvingin mukaan myös "irvingiläisyydeksi". Katolis-apostolinen kirkko katsoi olevansa lopunajan morsiusseurakunta, jonka Jeesus Kristus oli perustanut maan päälle ennen toista tulemistaan. Kirkossa koettiin voimakkaita, Pyhän Hengen aikaansaamaksi koettuja ilmiöitä, kuten kielilläpuhumista, profetoimista ja parantamisia. Katolis-apostolinen kirkko uskoi Jeesuksen palauttaneen kirkolleen pätevän apostolinviran, jonka kirkko oli kadottanut nk. suuressa luopumuksessa, jolloin se oli hylännyt Kristuksen aikoinaan opettaman evankeliumin ja kirkon perusperiaatteet. Vuonna 1835 katolis-apostoliset seurakunnat tunnustivat kaksitoista apostolia, jotka Jeesus Kristus oli niiden mukaan valinnut ja joilla oli valtuus toimittaa pätevästi pelastukseen välttämättömät toimitukset, kuten kaste ja ehtoollinen sekä vuodesta 1847 lähinnä konfirmaatiota vastannut "sinetöinti", jonka katsottiin välittävän sinetöitävälle Pyhän Hengen täyteyden. Katolis-apostoliset apostolit vihkivät puolestaan virkoihinsa pappeja ja diakoneja.
Katolis-apostoliset seurakunnat tunnustivat vanhakirkolliset uskontunnustukset ja niiden mukana kristillisen kolminaisuusopin. Jumalanpalveluselämä rakentui pitkälti roomalais-katolisen kirkon liturgisen perinteen, ennen muuta tridentiinisen messun pohjalle, mutta mukaan otettiin myös elementtejä ortodoksisen kirkon liturgiasta ja anglikaanisen kirkon jumalanpalveluksista.
Ensimmäiset katolis-apostolisen kirkon apostolit kuolivat jo 1850-luvulla. Kirkon käsityksen mukaan uusien apostolien vihkiminen ei kuitenkaan tullut kyseeseen, koska vain kirkon alkuperäisillä kahdellatoista apostolilla oli suoraan Kristuksen antama valtuus. Lisäksi kirkko katsoi Jeesuksen Kristuksen tulevan takaisin maan päälle ennen kuin kaikki kirkon apostolit olivat kuolleet. Kuitenkin viimeinenkin kirkon apostoleista kuoli vuonna 1901, minkä jälkeen kirkossa ei enää voitu toimittaa papiksivihkimisiä eikä "sinetöintejä", joiden kautta jäsenten katsottiin saavan Pyhän Hengen täyteyden. Kirkon viimeinen pappi kuoli korkeaan ikään ehtineenä 1970-luvun alussa, minkä jälkeen kirkossa ei ole voitu toimittaa edes ehtoollista. Sitä vastoin kirkossa toimitetaan edelleenkin kasteita, koska niiden toimittajaksi kelpaa maallikkokin.
1863 joukko Hampurissa toimivia katolis-apostolisen seurakunnan jäseniä kuitenkin päätyi asettamaan uusia apostoleita edesmenneiden tilalle. Katolis-apostolinen kirkko ei tunnustanut näiden auktoriteettia, ja lopulta se päätyi erottamaan kirkosta uudet apostolit ja heidän seuraajansa. Nämä tässä vaiheessa edelleen perinteisten kirkkojen parissa toimineet perustivat uuden, väljästi organisoituneen uskonnollisen yhteisön nimeltä "Yleinen kristillinen apostolinen lähetys" (saks. Allgemeine Christliche Apostolische Mission). Vuonna 1879 tämän yhteisön jyrkempää siipeä edustaneet perustivat uuden uskonnollisen yhteisön. Kirkon johtoon kohosi entinen ratamestari Fritz Krebs (1832–1905), joka tunnustettiin vuonna 1896 koko kirkon johtajaksi, kanta-apostoliksi. Uusapostolinen kirkko järjesti kirkon uudelleen nimittämällä uusia apostoleita. Heidän käsityksensä mukaan apostolit pystyivät välittämään valtuutuksensa edelleen rukouksen ja kättenpäällepanemisen kautta. Pelastuksen opetettiin olevan mahdollista vain näiden apostolien yhteydessä. Apostolien lukumäärää ei rajoitettu, vaan heitä voi olla enemmänkin kuin kaksitoista.
Vuonna 1907 näin syntynyt uskonnollinen yhdyskunta otti nimekseen Apostolinen seurakunta (Apostolische Gemeinde), joka myöhemmin muutettiin muotoon Uusapostolinen kirkko (Neuapostolische Kirche).
Uusapostolisen kirkon oppi
Uusapostolisen kirkon opetuksen mukaan Raamattu on Jumalan henkeyttämä kirja, joka opettaa oikein Jumalasta, Kristuksesta ja pelastuksesta. Se voi puhutella ihmistä, ohjata häntä eteenpäin ja herättää hänessä uskon. Kirkon käsityksen mukaan uusapostolisen kirkon apostolit saavat Jumalalta ilmoituksia, joiden avulla he pystyvät tulkitsemaan Raamattua oikein. Kirkko käyttää kulloisellakin kielialueella hyväksyttyä raamatunkäännöstä, Suomessa vuoden 1992 raamatunkäännöstä.
Uusapostolinen kirkko hyväksyy perinteisen kristillisen käsityksen kolminaisuudesta. Sen mukaan Jumala on kolmipersoonainen; Isä, Poika ja Pyhä Henki. Niin ikään kirkko hyväksyy kristillisen opetuksen Jeesuksen Kristuksen sovitustyöstä. Sen mukaan Jeesus uhrasi itsensä ristillä sovitusuhriksi Jumalalle, ja ihmisilleä on mahdollisuus saada syntiensä anteeksianto uskomalla Jeesuksen sovitusuhriin.
Uusapostolinen kirkko käyttää omaa versiotaan apostolisesta uskontunnustuksesta, joka tunnetaan nimellä uusapostolinen uskontunnustus. Siinä tunnustetaan usko "apostoliseen seurakuntaan", jota Herra Jeesus Kristus johtaa elävien apostoliensa kautta aina toiseen tulemukseensa asti. Toisin kuin perinteisissä kirkoissa, ei uusapostolisella uskontunnustuksella ole käyttöä kirkon liturgisessa elämässä.
Uusapostolinen kirkko tunnustaa kolme sakramenttia: pyhän kasteen, pyhän ehtoollisen ja pyhän sinetöinnin. Pyhä kaste on kirkon opetuksen mukaan välttämätön pelastukseen. Se on toimitus, joka aloittaa ihmisessä uudestisyntymisen ja liittää hänet kirkon jäseneksi. Kaste myös pesee ihmisestä pois perisynnin. Uusapostolisen kirkon mukaan sekä aikuisia että lapsia voidaan kastaa. Kirkon käsityksen mukaan kaste on pätevä vain, mikäli sen on suorittanut valtuutuksen omaava pappi. Koska oikea papillinen valtuus on kirkon käsityksen mukaan vain uusapostolisessa kirkossa, ei muualla suoritettuja kasteita tunnusteta päteviksi.
Pyhä ehtoollinen on kirkon käsityksen mukaan muistoateria, joka muistuttaa uskovia Kristuksen uhrikuolemasta. Se on myös ulkoinen merkki, joka liittää uskovat toisiinsa. Ensimmäisen maailmansodan ajoista saakka uusapostolinen kirkko on viettänyt ehtoollista omintakeisessa muodossa: ehtoollisvieraille jaetaan vain happamaton ehtoollisleipä, jossa on kolme viinitippaa muistuttamassa Kristuksen uhriverestä. Vuoteen 1998 ehtoollista vietettiin vain sunnuntaisin ja kirkollisina juhlapäivinä, kyseisestä vuodesta lähtien myös arkipäivinä viikkomessuissa.
Uusapostolisen kirkon käsityksen mukaan vain kyseisessä kirkossa on valtuutus jakaa pelastukselle välttämättömiä toimituksia Kristuksen asetuksen mukaisesti. Koska Jumala haluaa jokaisen ihmisen pelastuvan, ulottuu uusapostolisen kirkon toiminta sen käsityksen mukaan myös kuoleman jälkeiseen henkimaailmaan. Kirkon käsityksen mukaan sen edesmenneet apostolit ja papit jatkavat saarnaamistaan myös kuoleman jälkeen, ja maan päällä elävien ihmisten on mahdollisuus suorittaa pelastavia toimituksia sijaistoimituksina. Uusapostolisella kirkolla on kolmasti vuodessa erityisiä jumalanpalveluksia, joissa muistellaan edesmenneitä. Kirkon kanta-apostoli suorittaa näinä sunnuntaina sijaiskasteen ja -konfirmaation jollekulle pappeuden edustajalle. Tämän katsotaan koituvan niiden kuolleiden hyödyksi, jotka ovat tehneet parannuksen ja tulleet uskoviksi henkimaailmassa. Muissa seurakunnissa edesmenneitä muistetaan erityisessä esirukouksessa ehtoollisliturgian yhteydessä. Kanta-apostoli viettää myös ehtoollista kuolleiden hyväksi joka sunnuntai. Opetus muistuttaa myöhempien aikojen pyhien liikkeen opetusta sijaistoimituksista.
Uusapostolisen kirkon rakenne
Uusapostolinen kirkko on tiukan hierarkkisesti järjestetty. Sen hierarkia ja organisaatio muistuttaa roomalais-katolista kirkkoa. Kirkon käsitys virasta on katolisen ja ortodoksisen käsityksen mukaisesti kolmiportainen: apostolit (vastaavat katolisen ja ortodoksisen kirkon piispoja), papit ja diakonit. Eri virka-asteissa uusapostolisessa kirkossa on käytössä seuraavat virat:
Kanta-apostoli on koko kirkon johtaja ja apostolien päämies. Vuodesta 2005 kanta-apostolina on toiminut Wilhelm Leber. Hänen apunaan kirkossa toimivat aluekirkkoja eli apostolipiirejä (Gebietskirchen) johtavat piiriapostolit ja muut apostolit. Apostolit katsovat olevansa Jeesuksen Kristuksen maan päällä eläessään nimittäen apostolien työn jatkajia. Heidän tehtävänään on näin olleen julistaa evankeliumia kansoilla ja toimia Kristuksen kirkon johtajina. Heillä on hallussaan pappeuden valtuudet koko täyteydessään. Kanta-apostoli kutsuu ja vihkii tehtäviinsä muut apostolit.
Apostolipiirit on jaettu piispojen johtamiin piispanpiireihin. Piispuuteen katsotaan sisältyvän pappeuden valtuuksien täyteys, ja siihen yleensä vihkii kanta-apostoli. Apostolit ja piispat vihkivät virkoihinsa muut pappeudenhaltijat. Piispanpiirit jakautuvat piirinvanhinten johtamiin vanhintenpiireihin ja ne taas seurakuntiin. Seurakuntien johdossa toimivat paimenet, seurakuntaevankelistat ja papit. Paikallisseurakunnissa he toimittavat pyhät kasteet ja pyhän ehtoollisen, pitävät puheita jumalanpalveluksissa sekä toimittavat muita kirkollisia siunauksia, kuten hautaansiunaamisia ja vihkimisiä (tai avioliiton siunauksia). He toimivat myös seurakuntalaisten sielunhoitajina ja hengellisinä ohjaajina.
Diakonit toimivat paikallisseurakunnissa papiston apuna käytännön tehtävissä. He myös pitävät huolta seurakuntalaisten ajallisista tarpeista ja auttavat esim. vanhempia seurakuntalaisia käytännön töissä.
Uusapostolisen kirkon papit ja diakonit toimivat palkattomina, siis vapaaehtoistyöntekijöinä. Heillä on yleensä työ, jonka palkalla he elävät. Kirkon viranhaltijoilla on vain harvoin teologista koulutusta.
Uusapostolisen kirkon jumalanpalvelus
Uusapostolisen kirkon alkuaikoina kirkossa vietettiin katolis-apostolisen tradition mukaista, liturgisesti rikasta jumalanpalvelusta. 1880-luvun puolessavälissä tämä kuitenkin korvautui alankomaalaisen kalvinismin vaikutuksesta yksinkertaisella jumalanpalveluksessa, jonka keskuksen muodostaa saarna. Saarnan pitävät uusapostolisessa kirkossa maallikot, joilla ei yleensä ole teologista koulutusta. Ihanteena pidetään saarnaa, jonka puhuja pitää ex tempore, ilman muistiinpanoja ja Pyhän Hengen johdattamana. Nykyisin kirkko tosin jakaa saarnajille ohjeistuksen, jossa kerrotaan raamatuntekstien taustoista ja teologisesta sisällöstä sekä annetaan vinkkejä saarnan tekemiseen.
Uusapostolisen kirkon uudistettu jumalanpaveluskaava otettiin käyttöön 1. adventtina 2010. Kaava on seuraavanlainen:
Vertailun vuoksi vuoteen 2010 käytössä ollut jumalanpalveluskaava:
Alueilla, joilla on vähän kirkollisia viranhaltijoita, jumalanpalvelukset saattavat olla lyhyempiä ja yksinkertaisempia.
Uusapostolinen kirkko Suomessa
Ensimmäiset uusapostolisen kirkon jäsenet muuttivat Suomeen 1960-luvulla. Vuonna 1977 pidettiin liikkeen ensimmäiset jumalanpalvelukset Turussa ja Helsingissä, tuolloin vielä hotelleissa. Kirkko rekisteröityi uskonnolliseksi yhdyskunnaksi 12. syyskuuta 1979 nimellä Suomen uusapostolinen kirkko.
Antiikin Magnesia
pienoiskuva|Magnesia ja muut [[antiikin Thessalian ja keskisen Kreikan alueet kartalla.]] Magnesia oli antiikin aikainen alue Thessalian maakunnassa Kreikan itärannikolla. Se käsitti nykyisen, alueesta nimensä perineen Magnesian alueen itäosan.
Maantiede
Magnesia käsitti kapean rannikkoalueen, joka ulottui pohjoisesta Peneios-joelta etelään Pagasainlahdelle. Sen länsirajana toimivat Ossa- ja Pelionvuoret, kun taas idässä alue rajautui Egeanmereen.
Polikset
Magnesian polikset eli kaupunkivaltiot olivat:
Muita kaupunkeja
Muiksi kaupungeiksi tai asutuksiksi mainitaan:
Historia
Magnesiaa asutti antiikin aikana magneettien (Magnētes, ) heimo. Nämä olivat vanha helleeninen heimo, joka kuului myös amfiktyoniliittoon. Heimo asutti kyseistä seutua viimeistään herooisella ajalla, ja Homeros mainitsee sen.
Magnesian vanha keskus oli Iolkos, joka on ollut asuttu jo mykeneläisellä kaudella. Myöhemmin se menetti merkityksensä, ja alueen tärkeimmäksi kaupungiksi nousi Pagasai, joka alun perin oli osa Pelasgiotista. Thessalian magneettien katsottiin perustaneen Vähässä-Aasiassa sijainneet Magnesia-nimiset kaupungit, Magnesian Sipyloksen juurella Lyydiassa sekä Magnesian Maiandroksen varrella Jooniassa.
Persialaissotien aikaan 400-luvun eaa. alkupuolella Kserkseen laivasto koki haaksirikon Magnesian rannikolla. Demetrios I Poliorketes perusti Magnesiaan Demetriaan kaupungin hellenistisellä kaudella noin vuonna 293 eaa. Siihen liitettiin tuolloin lukuisia alueen vanhoista kaupungeista.
Lhaki Dolma
Lhaki Dolma on bhutanilainen näyttelijä ja poliitikko, joka valittiin maansa parlamentin ylähuoneeseen Punakhan vaalipiiristä vuonna 2018. Hän kuvasi ensimmäisen elokuvansa opiskelijana vuonna 1998 ja työskenteli kolmen vuoden ajan henkilöstövirkailijana maatalousministeriölle. Hän on voittanut neljä National Film Award -palkintoa uransa aikana.
Dolma kuului neljän hengen tuomariraatiin, joka valitsi ensimmäisen Miss Bhutanin vuonna 2008.
Valikoitu filmografia
Lhaki Dolma on näytellyt 18 elokuvassa:
Frida Nevalainen
Nevalainen edusti alun perin IF Björklöveniä, mutta on Ruotsin naisten pääsarjatasolla pelannut MODO Hockeyssa. Hän on pelannut 120 naisten A-maaottelua, joissa on tehnyt viisi maalia. Nevalainen voitti Ruotsin joukkueessa hopeaa vuoden 2006 talviolympialaisissa ja MM-pronssia vuosina 2005 ja 2007. Nevalainen on opiskellut Windsorin yliopistossa Kanadassa ja pelannut siellä Windsor Lancersissa kaudella 2007–2008.
Memphis Depay
Memphis Depay (s. 13. helmikuuta 1994 Moordrecht), tunnetaan vain nimellä Memphis, on alankomaalainen jalkapalloilija, joka edustaa seuratasolla Espanjan Primera Divisiónin Atlético Madridia. Hän on aiemmin pelannut kotimaansa lisäksi 1,5 vuotta Englannissa ja 4,5 vuotta Ranskassa. Hän on pelipaikaltaan hyökkääjä. Depay on ghanalaisen isän ja hollantilaisen äidin lapsi. Hän käyttää pelipaidassaan vain etunimeään, koska ei ole ollut tekemisissä isänsä kanssa. Depay on pelannut vuodesta 2013 lähtien Alankomaiden A-maajoukkueessa.
PSV Eindhoven
Moordrechtissa syntynyt Depay jätti kotikuntansa seuran 9-vuotiaana ja siirtyi Sparta Rotterdamiin, josta hän siirtyi kolme vuotta myöhemmin PSV Eindhoveniin.
Depay teki virallisen debyyttinsä joukkueessa KNVB-cupin toisen kierroksen ottelussa amatööriseura VVSB:tä vastaan 21. syyskuuta 2011. Eindhovenin voittamassa cupfinaalissa Heracles Almeloa vastaan hän tuli kentälle 86. minuutilla. Hän pelasi ensimmäisen Eredivisie-ottelunsa 26. helmikuuta 2012, kun hän tuli vaihdosta kentälle lisäajalla; PSV:n pelasi kotikentällään Feyenoordia vastaan ja voitti lukemin 3–2. Hän pelasi ensimmäisellä kaudellaan yhteensä kahdeksan liigaottelua, joista kaikissa hän tuli vaihdosta kentälle. Hän voitti 2012 Alankomaiden supercupin. Kaudella 2012–2013 hän pelasi 20 Eredivisie-ottelua.
Kaudella 2013–2014 Phillip Cocun ollessa valmentajana Depay sinetöi lopullisesti asemansa avauskokoonpanossa. Hän teki kauden aikaan 12 ja syötti kahdeksan sarjamaalia. Toistaiseksi viimeisellä Eredivisie-kaudellaan 2014–2015 hän juhli PSV:n kanssa Hollannin mestaruutta ja voitti myös sarjan maalikuninkuuden 22 maalillaan. Hänet valittiin lisäksi vuoden nuoreksi pelaajaksi.
Manchester United
7. toukokuuta 2015 sekä PSV että Manchester United vahvistivat Depayn siirtyvän Unitedin riveihin kesällä 2015 ja laiturin ilmoitettiin tehneen seuran kanssa nelivuotisen sopimuksen. Virallisesti Memphis esiteltiin manchesterilaisseuran pelaajana 10. heinäkuuta 2015. Ensimmäisellä United-kaudellaan hän teki 29 valioliigaottelussa kaksi maalia ja kuudessa Mestarien liigan pelissä yhden maalin. Unitedin voittamassa FA Cupissa hän pelasi kolme ottelua, ei kuitenkaan finaalia. Kaudella 2016–2017 hän pelasi Valioliigassa vain 20 minuuttia.
Lyon
Tammikuussa 2017 Depay siirtyi Lyoniin 16 miljoonan euron siirtosummalla, joka voi nousta 25 miljoonaan. Kevätkaudella 2017 hän teki viisi ja syötti kahdeksan Ligue 1 -maalia. Seuraavalla kaudella hän viimeisteli 36 sarjaottelussa 19 ja syötti 13 maalia. Kaudella 2018–2019 hän teki Ranskan liigassa "tehopisteet" 10+10 ja Mestarien liigassa 1+4.
Lyon nimesi Depayn kaudeksi 2019–2020 joukkueensa kapteeniksi. Depay loukkasi vakavasti polvensa joulukuussa 2019, kun miehen vasemman polven ristiside katkesi. Ennen loukkaantumistaan Depay oli kovassa vireessä kauden 2019–2020 alussa viimeistellen 13 ensimmäisessä Ligue 1:n ottelussa 9 maalia ja 2 syöttöä. Depay iski myös Mestarien Liigan viidessä alkulohkon ottelussa viisi maalia. Kaudella 2020–2021 Depay pelasi 37 Ligue 1 -ottelua eli yhtä vaille kaikki ja niistä 33 ottelua avauskokoonpanossa. Hän teki Ligue 1:ssä 20 maalia, mihin sisältyi hattutemppu kauden ensimmäisessä ottelussa Dijonia vastaan. Liigan maalintekijätilastossa hän oli jaetulla toisella sijalla.
FC Barcelona
Kesällä 2021 Depay siirtyi ilmaissiirrolla FC Barcelonaan. Hän pelasi kaudella 2021–2022 La Ligassa 28 ottelua ja teki niissä 12 maalia, millä hän oli joukkueensa paras maalintekijä. Hän pelasi Mestarien liigassa kuusi ottelua ja Eurooppa-liigassa kolme ottelua, joissa hän teki yhden maalin.
Maajoukkueura
Depay on pelannut Alankomaiden eri nuorisomaajoukkueissa. Hän on ollut voittamassa alle 17-vuotiaiden EM-kultaa vuonna 2011. Hän teki debyyttinsä Alankomaiden jalkapallomaajoukkueessa lokakuussa 2013 Turkkia vastaan tullessaan loppuminuuteilla vaihdosta kentälle. Maajoukkueen silloinen päävalmentaja Louis van Gaal valitsi Depayn mukaan MM-kisoihin 2014. MM-kisoissa pronssia Alankomaiden kanssa saavuttanut Depay pelasi neljässä pelissä, joissa hän teki kaksi maalia ja saavutti yhden syöttöpisteen. Laitahyökkääjä oli maajoukkueen avauskokoonpanon vakiomiehiä Guus Hiddinkin valmennuskaudella, joka alkoi 2014 MM-kisojen jälkeen.
Depay oli suuressa roolissa Alankomaiden yltäessä jalkapallon EM-kisoihin 2020 (jotka UEFA siirsi maaliskuussa 2020 vuoteen 2021 maailmanlaajuisen koronaviruspandemian vuoksi). Hän viimeisteli EM-karsinnoissa kuudessa ottelussa kuusi maalia ja antoi kahdeksan maalisyöttöä. Hän oli siis mukana 14:ssä Alankomaiden 24 karsintamaalista. EM-lopputurnauksen alkulohkossa hän teki maalin toisessa ottelussa Itävaltaa ja kolmannessa ottelussa Pohjois-Makedoniaa vastaan. MM-kilpailuissa 2022 Depay tuli Alankomaiden kahdessa ensimmäisessä ottelussa vaihdosta kentälle ja pelasi loput kolme ottelua avauskokoonpanossa. Hän teki maalin neljännesvälieräottelussa Yhdysvaltoja vastaan.
V391 Pegasi b
V391 Pegasi b on eksoplaneetta, joka löydettiin vuonna 2007. Se kiertää sinivalkoista alikääpiötähteä V391 Pegasi noin 4 570 valovuoden päässä Maasta, Pegasuksen tähdistön suunnalla.
Planeetta kiertää emotähteään 1,7 AU:n etäisyydellä, ja sen kiertoaika on noin 3,2 vuotta. Planeetan massa vastaa noin 3,2 Jupiterin massaa. Planeetta on todennäköisesti kaasujättiläinen.
Roviolla polttaminen
thumb|Kahta [[Sodomia|sodomiittia poltetaan roviolla Sveitsissä. Kuva 1400-luvulta.]]
Roviolla polttaminen on vanha teloitustapa, jossa ihminen sidotaan suuren puukasan päälle tai paaluun, joka sytytetään tuleen ja poltetaan roviona.
Muun muassa homoseksuaalisuudesta, noituudesta, vääräuskoisuudesta ja maanpetturuudesta tuomittuja on vanhaan aikaan poltettu elävältä roviolla. Keskiajalla myös murhapolttajia rangaistiin usein elävältä polttamisella. Raivostunut väkijoukko saattoi lynkata raiskauksesta tai muista törkeinä pidetyistä teoista syytettyjä polttamalla heidät roviolla. Yleensä kuolemaantuomittu menetti tajuntansa myrkyllisten kaasujen ja šokin takia muutamassa minuutissa. Joissakin maissa roviolle tuomitut kuristettiin juuri ennen tuomion täytäntöönpanoa. Vanhassa Kiinassa roviolle tuomitut huumattiin oopiumilla. Pohjoismaissa roviolla poltettavat sidottiin kiinni tikkaisiin tai vastaavaan telineeseen ja heidät kaadettiin vatsalleen roihuavaan rovioon. Intiassa leskenpolttotapaa on pyritty kitkemään, mutta sitä väitetään yhä noudatettavan maaseudulla.
Englannissa roviolla polttamisen taitoa kehitettiin kidutuksen kaltaiseksi: käytettiin tuoretta puuta ja valittiin tuomioiden täytäntöönpanopäiviksi sateisia päiviä, jotta uhrit kuolisivat hitaasti. Toisinaan roviolla poltettavien jalkojen väliin sekä selkää ja rintaa vasten aseteltiin huolellisesti risukimppuja, jotka polttivat uhria vähitellen ja mahdollisimman pitkään ennen kuolemaa.
Tunnettuja roviolla poltettuja
Suomessa viimeinen noitana poltettu oli ruoveteläinen Antti Lieroinen vuonna 1643.
Viulusonaatti nro 9 (Beethoven)
thumb|Sonaatin alkuperäisen painoksen kansisivu. Viulusonaatti nro 9 on Ludwig van Beethovenin viululle ja pianolle säveltämä kamarimusiikkiteos, joka tunnetaan myös nimellä Kreutzer-sonaatti. Teos julkaistiin vuonna 1802.
Sonaatti nousi Beethovenin sävellyksistä esiin, kun Leo Tolstoin romaani Kreutzersonaatti ilmestyi, ja se on sitten ollut herätteenä muillekin kirjallisille teoksille ja elokuville.
Risto Junttila
Risto Aukusti Junttila (s. 18. maaliskuuta 1946 Kalajoki) on suomalainen pappi, joka toimi Kirkkohallituksen kansliapäällikkönä yli kymmenen vuotta.
Risto Junttila syntyi opettaja Artturi Junttilan ja opettaja Fanni Isomaan perheeseen. Hänen puolisonsa on opettaja Inkeri Esko. Junttila tuli ylioppilaaksi 1971 ja valmistui teologian maisteriksi Helsingin yliopistosta 1977. Hän on suorittanut maanpuolustuskurssin numero 151. Junttila toimi rajaseutupappina Turtolassa 1977–1981 ja kirkkoherrana Karungissa 1982–1987 ja Torniossa 1987–1997. Kirkkohallituksen kansliapäällikkö Junttila oli 1998–2010. Sotilasarvoltaan hän on reservin vääpeli (1999). Kirkkohallituksen kansliapäälliköksi Junttilan valitsi syksyllä 1997 ensimmäistä kertaa kirkolliskokous. Hänen edeltäjänsä tehtävässä oli Pertti Mäkeläinen. Junttilan jäätyä eläkkeelle kesällä 2010 hänen seuraajakseen valittiin Jukka Keskitalo.
Jugoslavian ja Neuvostoliiton välirikko
Jugoslavian ja Neuvostoliiton välirikko 1948 johtui Josip Broz Titon haluttomuudesta alistua Neuvostoliiton edessä. Toisen maailmansodan päätyttyä itäblokin maissa nousi valtaan Josif Staliniin ja Neuvostoliiton ylivaltaan myötämielisesti suhtautuneita kommunistijohtajia. Neuvostoliitto pyrki usein puuttumaan liittolaismaiden asioihin. Titon Jugoslavia taas pyrki toteuttamaan omanlaista kommunismia ja nosti voimakkaasti esille kansallisen itsemääräämisoikeuden näkökulmaa. Tämä herätti ärtymystä Neuvostoliitossa. Titon tilalle haluttiin joku taipuisampi henkilö.
Titon ja Stalinin näkemyserot
Jugoslavian ja Neuvostoliiton erimielisyydet näkyivät jollain tavoin jo vuonna 1944, kun Stalin ehdotti valtioliittoa Jugoslavian ja Bulgarian välillä. Tällöin Sofia olisi ollut alueen pääkaupunki, Bulgarian pääministeri Georgi Dimitrov olisi ollut alueen tulevan kommunistisen puolueen puheenjohtaja ja Tito alueen presidentti. Jugoslaviassa ajatukseen suhtauduttiin nihkeästi, koska sen nähtiin todellisuudessa siirtävän vallan Dimitroville. Sen nähtiin myös ajavan sloveenit, kroaatit ja erityisesti serbit epäedulliseen asemaan. Titon ja Stalinin tavatessa vuonna 1946 Tito vastasi Stalinille, ettei liittovaltio Jugoslavian ja Bulgarian kanssa voisi tulla kysymykseen, koska maat olivat eri lailla kehittyneitä taloudellisesti, eikä hän nähnyt kommunistien asemaa Bulgariassa tarpeeksi vahvana. Asiaa lykättiin siihen saakka kunnes toisen maailmansodan rauhansopimus saatiin allekirjoitettua.
Bulgarian allekirjoitettua rauhansopimuksen liittoutuneiden kanssa alkoivat Jugoslavia ja Bulgaria neuvotella maiden välisestä lähentymisestä. Maat pääsivät sopimukseen Slovenian Bledissa. Maat alkoivat sopia keskenään taloudellisista asioista. Jugoslavian ja Bulgarian edustajat kutsuttiin Moskovaan. Tito ei osallistunut tapaamiseen vaan Edvard Kardel-Sperans meni hänen sijastaan. Jugoslavian edustajat saivat kuulla syytöksiä liiallisesta omavaltaisuuksista harjoitetun ulkopolitiikan suhteen. Myös Titon omavaltaista päätöstä lähettää joukkoja Albaniaan (Kreikan sisällissodan leviämisen pelossa) kritisoitiin. Jugoslavian edustajille sanottiin, että Jugoslavian tulisi neuvotella aina Moskovan kanssa ulkopoliittisissa kysymyksissä. Jugoslavian edustajien oli pakko suostua tähän.
Muutokset Jugoslavian ja Neuvostoliiton välisissä suhteissa huomattiin itäblokin maissa. Romaniassa Titon muotokuvia poistettiin julkisilta paikoilta. Myös Jugoslavian ja Bulgarian välit etääntyivät. Jugoslaviassa suhtauduttiin yhä nihkeämmin Jugoslavian ja Bulgarian väliseen liittovaltioon, koska Neuvostoliiton koettiin vaikuttavan liikaa taustalla.
Välirikko
Titon avoin länsivastaisuus herätti levottomuutta Neuvostoliitossa. Stalin varoi ärsyttämästä länttä ja toisaalta Titon kritiikki lännen imperialismia vastaan tulkittiin myös kritiikiksi Neuvostoliittoa vastaan. Stalin väitti jugoslaavien pitävän Kominformia Neuvostoliiton työkaluna ja sanoi jugoslaavien myös kritisoineen Neuvostoliittoa pyrkimisestä ylivaltaan ja Jugoslavian taloudellisesta dominoimisesta. Neuvostoliitto veti sotilaalliset ja taloudelliset neuvonantajat Jugoslaviasta. Myöhemmin Neuvostoliiton keskuskomitea lähetti kolmikymmensivuisen kirjeen, jossa Neuvostoliiton kantoja myötäilleet jugoslavialaiset kommunistit nostettiin jalustalle. Neuvostoliiton kantoja myötäilleet Andrija Hebrang ja Sreten Žujović päätyivät vankilaan.
Jugoslavia ei osallistunut Kominformin kesäkuun kokoukseen Neuvostoliiton taivutteluyrityksistä huolimatta. 28.6.1948 Kominformin kokouksen osallistujat laativat päätöslauselman, jossa Jugoslaviaa syytettiin muun muassa neuvostovastaisuudesta, virheellisestä maatalouspolitiikasta ja nationalismista. Syytösten saattelemina Jugoslavia erotettiin Kominformista. Titolaisuuden käsite oli syntynyt ja useita neuvostopolitiikan kritisoijia syytettiin titolaisuudesta. Jugoslavialle määrättiin talouspakotteita ja maa pyrittiin myös eristämään poliittisesti. Tämä sai Jugoslavian lähentymään lännen ja kolmannen maailman maiden kanssa. Neuvostoliitto pyrki parantamaan suhteita Jugoslavian suuntaan Stalinin kuoleman jälkeen. Lähentymisyritykset eivät kuitenkaan johtaneet näyttäviin tuloksiin Titon elinaikana.
Nepvant
Nepvant on kunta Koillis-Ranskassa Meusen departementissa Grand Estin alueella. Kunnassa asui 86 asukasta vuonna 2017 ja sen pinta-ala on 5,15 neliökilometriä.
Nepvantin väkiluku on kasvanut 26 asukkaalla vuodesta 2007, jolloin kunnassa asui 60 asukasta. Vuonna 2012 kunnan väkiluku oli 73, eli siellä asui 13 asukasta vähemmän kuin vuoden 2017 väestönlaskennassa.
Paras ohjaus komediasarjassa (Primetime Emmy)
Paras ohjaus komediasarjassa on yksi Primetime Emmy -palkinnon kategorioista.
Panama (kaupunki)
Panama tai Panama City on Panaman pääkaupunki. Sen asukasluku oli vuoden 2010 väestönlaskennassa 880 691. Suurkaupunkialueella asuu yhteensä noin 1,7 miljoonaa ihmistä eli suunnilleen puolet maan väestöstä.
Panama sijaitsee Tyynenmeren rannalla Panaman kanavan suulla. Kaupunki on maan hallinnollinen, poliittinen ja kulttuurinen keskus.
Kaupungin perusti 15. elokuuta 1519 Pedro Arias de Avila eli Pedrarías Dávila. Se on vanhin eurooppalaisten perustama asutuskeskus Amerikan Tyynenmeren puoleisella rannikolla. 1800-luvulla Simón Bolívar yritti perustaa kaupunkiin yleisamerikkalaisen kongressin. Sitä varten rakennettu Salón Bolivar kuuluu kaupungin nähtävyyksiin. Panaman vanha keskusta (Panama Viejo) on Unescon maailmanperintökohde.
thumb|220px|left|Panamán vanha keskusta kuuluu Unescon [[maailmanperintöluetteloon.]]
Antiikin Fthiotis
pienoiskuva|(Akhaia) Fthiotis ja muut [[antiikin Thessalian ja keskisen Kreikan alueet kartalla.]] Fthiotis eli Fthia (, myös Fthie, )  oli antiikin aikainen Thessalian maakunnan osa Kreikassa. Se sijaitsi Thessalian eteläosassa siitä nimensä perineen nykyisen Fthiotiin alueella. Siihen voidaan lukea myös Akhaia (Fthiotis) (, myös Akhaiie,, lat. Achaia/Achaea (Phthiotis)).
Maantiede
Fthiotis käsitti varsinaisen Thessalian eteläisimmän osan. Suppeammassa merkityksessä siihen kuului vain Farsaloksen kaupungin ympäristö. Tämä Fthiotis oli yksi Thessalian neljästä tetrarkiasta eli heimoyhteisöstä Thessaliotiin, Pelasgiotiin ja Histiaiotiin ohella. Farsalos oli varsinaisen Fthiotiin ainoa polis eli kaupunkivaltio.
Laajemmassa merkityksessä Fthiotiin alueeseen voidaan lukea myös Akhaia eli Akhaia Fthiotis, joka oli Thessalian perioikkialuetta. Näin ajateltuna Fthiotis käsitti laajimmillaan alueen idästä Maliinlahdelta länteen Dolopian rajalle ja Pindos-vuoristoon saakka. Pohjoisessa alue ulottui Farsalokseen ja Thessalian tasangolle saakka. Fthiotiin eteläpuolella sijaitsi Malis, koillispuolella Magnesia, pohjoispuolella Pelasgiotis, luoteispuolella Thessaliotis ja lounaispuolella Ainis ja Oitaia.
Polikset
Fthiotiin ja Akhaia Fthiotiin polikset eli kaupunkivaltiot olivat:
Fthiotis
Akhaia Fthiotis
Muut kaupungit
Muiksi kaupungeiksi tai asutuksiksi mainitaan:
Historia
Fthiotis oli seutua, jossa herooisella ajalla sijaitsivat alueelle nimen antanut Fthia sekä Hellas. Lisäksi siihen luettiin myös Dolopia sekä Thessalian tasangon eteläisin osa. Fthia saattoi olla myös Farsaloksen muinainen nimi. Fthiaa pidettiin myrmidonien, Akhilleuksen ja Patrokloksen kotiseutuna, ja Hellas oli puolestaan paikka, joka antoi myöhemmin nimensä koko Kreikalle.
Akhaia Fthiotista pidettiin akhaijien alkuperäisenä kotiseutuna. Fthiotiissa näitä kutsuttiin Fthiotiin akhaijeiksi erotuksena Peloponnesoksen akhaijeista. Tällä nimellä alueen asukkaat esiintyvät myös amfiktyoniliiton jäseninä. Alue tunnettiin Akhaiana ainakin vielä Herodotoksen aikana, ja asukkaat Fthiotiin akhaijeina myöhemminkin.
HD 167042 b
HD 167042 b on eksoplaneetta, joka löydettiin 20. syyskuuta 2007. Se kiertää oranssia jättiläistähteä HD 167042 noin 163 valovuoden päässä Maasta, Lohikäärmeen tähdistön suunnalla.
Planeetta kiertää emotähteään 1,3 AU:n etäisyydellä, ja sen kiertoaika on noin 1,14 vuotta. Planeetan massa vastaa noin 1,6 Jupiterin massaa. Planeetta on todennäköisesti kaasujättiläinen.
Ville Räsänen
Ville Petteri Räsänen (s. 8. lokakuuta 1998 Joensuu) on suomalainen jääkiekkopuolustaja.
Seuraura
Räsänen on Jokipoikien kasvatti. Hän toimi kaudella 2015–2016 seuran B-nuorten varakapteenina. Räsänen voitti kauden 2016–2017 päätteeksi A-nuorten Mestiksen hopeaa. Hän nousi samalla kaudella myös seuran Mestis-joukkueeseen, jonka kanssa Räsänen teki kevääseen 2018 ulottuvan sopimuksen tammikuussa 2017. Hän pelasi sarjassa tulokaskautensa aikana 21 runkosarjaottelua tehopistein 1+5=6 ja kolme playoff-ottelua tehden yhden syöttöpisteen.
Maaliskuussa 2017 Räsänen teki 1+1-vuotisen sopimuksen SM-liigajoukkue Mikkelin Jukureiden kanssa. Carolina Hurricanes varasi hänet seitsemännellä kierroksella 197. pelaajana NHL:n varaustilaisuudessa 2017. Räsäsestä tuli kaikkien aikojen ensimmäinen Jokipojissa varausvuotenaan kiekkoilut pelaaja. Hänestä tuli myös ensimmäinen Mestiksestä tai sitä alemmalta Suomen sarjatasolta NHL:ään varattu pelaaja 13 vuoteen, kun ennen Räsästä Marko Anttila varattiin Lempäälän Kisan II-divisioonajoukkueesta vuonna 2004.
Räsänen aloitti kauden 2017–2018 Jukureiden A-nuorissa. Tammikuussa 2018 seura lainasi hänet helmikuun puoleen väliin asti kestävällä sopimuksella Mestis-joukkue Rovaniemen Kiekkoon. Lyhyen sopimuksensa päätyttyä Räsäsen lainasopimusta jatkettiin kauden loppuun. Pian tämän jälkeen hän palasi kuitenkin toistaiseksi Jukureiden vahvuuteen. Räsänen teki liigadebyyttinsä 16. helmikuuta 2018 Kalevan Palloa vastaan. Hänet merkittiin Jukureiden kolmospuolustajapariin Ville Hyvärisen viereen. Räsänen sai ottelussa jääaikaa 11.20 minuuttia. Hän pelasi SM-liigassa neljä runkosarjaottelua ilman tehopisteitä. RoKissa Räsänen pelasi yhdeksän runkosarjaottelua tehopistein 1+2=3.
Jukurit ei käyttänyt Räsäsen sopimuksessa ollutta optiota. Hän siirtyi kaudeksi 2018–2019 varaamattona pelaajana ns. "tender-sopimuksella" Yhdysvaltain USHL-liigan Lincoln Starsiin. Marraskuussa 2018 Räsänen vaihtoi siellä seuraansa Chicago Steelin riveihin.
Kaudeksi 2019–2020 Räsänen siirtyi vuoden mittaisella sopimuksella Slovakian Extraligan HC Banská Bystricaan. Hän pelasi joukkueessa kolme Mestarien liigan ottelua ilman tehopisteitä, mutta Räsäsen sopimus purettiin kuitenkin yhteisymmärryksessä ennen ensimmäistäkään runkosarjaottelua. Lokakuussa 2019 hän palasi vuoden mittaisella sopimuksella kasvattajaseuraansa Jokipoikiin. Räsäsen sopimus sisälsi option SM-liigaan siirtymisestä joulukuusta alkaen. Hän pelasi kuitenkin kauden loppuun Jokipojissa. Toukokuussa 2020 Räsänen teki vuoden mittaisen jatkosopimuksen Joensuun Kiekko-Pojat -nimeen palanneen seuran kanssa, kuten taas vuotta myöhemmin toukokuussa 2021. Kaudella 2021–2022 hän kärsi kahdesta isosta loukkaantumisesta ja Räsänen pelasi runkosarjassa vain kymmenen ottelua.
Toukokuussa 2022 Räsänen teki Joensuun Kiekko-Poikien kanssa vuoden mittaisen jatkosopimuksen. Elokuussa hänen sopimuksensa purettiin kuitenkin yhteisymmärryksessä, kun Räsäsen henkilökohtaiset syyt estivät hänen täysipainoisen pelaamisensa Mestiksessä.
Maajoukkueura
Räsänen on pelannut neljä nuorten maaottelua.
Muuta
Räsänen valmistui ylioppilaaksi Joensuun yhteiskoulun lukiosta keväällä 2017.
Brignoles
Brignoles on kunta Varin departementissa Ranskassa. Siellä on arviolta 16 450 asukasta (vuonna 2013) ja sen pinta-ala on 70,53 neliökilometriä. Brignolesissa on vanha linna 1200-luvulta ja se toimi myös Provencen kreivien kesäasuinpaikkana.
Pavel Vostřák
Pavel Vostřák (s. 8. joulukuuta 1972 Vlašim, Tšekkoslovakia) on tšekkiläinen jääkiekkoilija, pelipaikaltaan oikea laitahyökkääjä. Tällä hetkellä hän edustaa kotimaansa pääsarjassa pelaavaa HC Plzeñiä. Hän on edustanut myös muun muassa SM-liigassa pelaavaa JYPiä (2001–03) ja Jokereita (2002–03).
Jañaözen
Paikkakunta on perustettu vuonna 1968 suuren öljyesiintymän hyödyntämisen yhteydessä. Siellä toimii öljy- ja maakaasuteollisuutta. Kaupungista on rautatieyhteys Aqtawiin.
Smokestack Lightnin’ Volume 1
Smokestack Lightnin' Volume 1 on kokoelma-albumi yhdysvaltalaisen blueslaulaja ja lauluntekijä Howlin' Wolfin tuotannosta vuosilta 1951–1956. Laulamisen ohella Wolf soittaa huuliharppua. Levy on ilmestynyt vuonna 1990 Roots-levymerkillä.
Esittelytekstin on tehnyt Herman van der Horst ja kannen valokuva on saatu Michael Ochsilta.
Kappaleet
Kappaleen "Evil" on tehnyt W. Dixon ja muut C. Burnett eli itse Howlin' Wolf. "Evil" on Chessin luettelossa nimellä "Evil's Going On" ja "All Night Boogie" nimellä "Allnight Boogie (Allnight Long)".